ΓΡΑΠΤΗ ΕΡΩΤΗΣΗ E-2301/98

υποβολή: Marjo Matikainen-Kallström (PPE) προς την Επιτροπή

(22 Ιουλίου 1998)

Θέμα: Τελωνειακές διατάξεις της Ρωσίας

Η ανάπτυξη των μεταφορών και του εμπορίου στη Ρωσία εξακολουθεί να παρακωλύεται από το γεγονός ότι δεν έχει ακόμη ολοκληρωθεί η διαδικασία εναρμόνισης των τελωνειακών διατάξεων της εν λόγω χώρας με αυτές της ΕΕ.

Σε ποιές ενέργειες προτίθεται να προβεί η Επιτροπή για την άσκηση πίεσης στις ρωσικές αρχές να επιταχύνουν τη διαδικασία αυτή εναρμόνισης με στόχο την ολοκλήρωσή της όσον το δυνατόν πιο σύντομα;

Απάντηση του κ. van den Broek εξ ονόματος της Επιτροπής

(18 Σεπτεμβρίου 1998)

Η τελωνειακή συνεργασία αποτελεί σημαντικό στοιχείο των σχέσεων της Κοινότητας με τη Ρωσία. Κατά τη διάρκεια συνάντησης μεταξύ του Προέδρου της Επιτροπής και του Ρώσου πρωθυπουργού τον Ιούλιο 1997, συμφωνήθηκε η διατύπωση κοινής δήλωσης για την τελωνειακή συνεργασία. Πρόσφατα, στις 15 Ιουλίου 1998, η πρώτη πραγματοποιηθείσα συνάντηση, στο πλαίσιο της συμφωνίας εταιρικής σχέσης και συνεργασίας με τη Ρωσία, αφιερώθηκε σε τελωνειακά θέματα.

Ορισμένα παραδείγματα πρακτικών αποτελεσμάτων της εν λόγω συνεργασίας είναι τα παρακάτω:

- ο ρωσικός τελωνειακός κώδικας προσεγγίζει τον κοινοτικό κώδικα;

- η στενή συνεργασία, η οποία περιλαμβάνει κοινούς ελέγχους σε επιλεγμένα σημεία διέλευσης των κοινών συνόρων μεταξύ Φινλανδίας και Ρωσίας ήταν το άμεσο αποτέλεσμα του προγράμματος Τacis για τη συνεργασία μεταξύ των τελωνειακών υπηρεσιών των πόλεων Lappeenranta και Vyborg;

- καθιέρωση κόκκινου και πράσινου διάδρομου στο διεθνή αερολιμένα της Μόσχας και άλλες λιγότερο ορατές βελτιώσεις για την προώθηση της ταχείας διεκπεραίωσης των διατυπώσεων διέλευσης των ταξιδιωτών, στο πλαίσιο του προγράμματος Tacis για την τελωνειακή συνεργασία με τον αερολιμένα του Λονδίνου;

- βελτιώσεις στα ποσοστά ανίχνευσης της απάτης μέσω στήριξης του κεντρικού εργαστηρίου των τελωνείων, κ.λπ.

Ακόμη, η Επιτροπή άσκησε σημαντική πίεση στην τελωνειακή υπηρεσία της Ρωσίας, για την κατάργηση μέτρων προοριζόμενων να αναστείλουν τη χρήση των δελτίων (TIR) για τις διεθνείς εμπορευματικές οδικές μεταφορές ορισμένων κατηγοριών εμπορευμάτων στο έδαφός της, των οποίων η χρήση θα παρεμπόδιζε σε μεγάλο βαθμό το εμπόριο μεταξύ Κοινότητας και Ρωσίας.

Η προσέγγιση των προτύπων τελωνειακής νομοθεσίας που απαιτούνται από τη συμφωνία για την ίδρυση του Παγκόσμιου Οργανισμού Εμπορίου (ΠΟΕ) αποτελεί σημαντικό στοιχείο της διαδικασίας για την προσχώρηση της Ρωσίας στον ΠΟΕ. Η Επιτροπή συνεργάζεται με τις ρωσικές υπηρεσίες για τη διασφάλιση της ταχύτερης δυνατής ευθυγράμμισης προς τους κανόνες του ΠΟΕ.

Αν και απαιτείται ακόμη μεγάλη προσπάθεια για την προετοιμασία του παράγωγου δικαίου στον τελωνειακό τομέα, πολλά από τα προβλήματα σχετικά με την ανάπτυξη των μεταφορών εμπορευμάτων και επιβατών στη Ρωσία που συνδέονται με τελωνειακά θέματα εξαρτώνται περισσότερο από την αποτελεσματική εφαρμογή της ισχύουσας νομοθεσία και ιδιαίτερα από την εφαρμογή των τεχνικών ανάλυσης του κινδύνου, παρά από τους εκτεταμένους ελέγχους. Ορισμένες δραστηριότητες έχουν αναληφθεί ή προγραμματιστεί και εκτείνονται από τη δράση σε συγκεκριμένα σημεία διέλευσης των συνόρων ως τη στήριξη της κατάρτισης προσωπικού, το οποίο έχει αυξηθεί εντυπωσιακά από τις 2.000 άτομα για το σύνολο της Σοβιετικής Ένωσης το τέλος της δεκαετίας του 1980 σε 55.000 άτομα περίπου για τη Ρωσική Ομοσπονδία σήμερα.

Η Επιτροπή θα εξακολουθήσει να παράσχει τη στήριξή της στις τελωνειακές υπηρεσίες της Ρωσίας, με πρωταρχικό στόχο τη διευκόλυνση του εμπορίου, όπου περιλαμβάνεται βεβαίως και ο τουρισμός. Αναγνωρίζει, ωστόσο, ότι αφότου η ρωσική τελωνειακή επιτροπή συνεισφέρει σημαντικά στα εθνικά έσοδα (περισσότερο από 30 %) η ρωσική κυβέρνηση διστάζει να πραγματοποιήσει αλλαγές χωρίς να εξετάσει προηγουμένως προσεκτικά τις επιπτώσεις τους.